Okresná prokuratúra Košice II 
Mojmírova 5, 040 46 Košice 1 	

Sp. zn. : 4 Pv 742/12/8803	Košice II, 17.12.2012
EEČ : 2-64-409-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: XXXXX
V trestnej veci vedenej proti obvinenému XXXXX pre prečin zanedbanie povinnej výživy podľa  § 207 ods.1 Trestného zákona na tom skutkovom základe, že  v XXXXX a inde si neplní vyživovaciu povinnosť k svojmu dieťaťu XXXXX, nar. XXXXX, hoci táto mu vyplýva zo Zákona o rodine a výška ktorej mu bola určená  na základe rozsudku Okresného súdu XXXXX XXXXX, sp. zn. XXXXX  prispievať na jej výživu sumou 30 % zo sumy životného minima mesačne, túto si však úmyselne neplní a tak za obdobie  júl 2012 až doposiaľ, dlhuje do rúk matky XXXXX  sumu vo výške najmenej 133,20 Eur.
lebo zanikla trestnosť činu
Odôvodnenie:
Uznesením povereného príslušníka PZ, Obvodného oddelenia PZ XXXXX - XXXXX, sp.zn.ČVS:ORP-XXXXX zo dňa 6.11.2012 bolo podľa § 199 ods. 1 Trestného poriadku začaté trestné stíhanie vo veci prečinu zanedbanie povinnej výživy podľa  § 207 ods.1 Trestného zákona na skutkovom základe uvedenom v predmetnom uznesení.

	Následne dňa 20.11.2012 poverený príslušník PZ, Obvodného oddelenia PZ XXXXX - XXXXX, uznesením, sp.zn.ČVS:ORP-XXXXX  podľa § 206 ods. 1 Trestného poriadku, vzniesol obvinenie XXXXX, nar. XXXXX za prečin zanedbanie povinnej výživy podľa  § 207 ods.1 Trestného zákona na tom skutkovom základe, ako je to uvedené vo výrokovej časti tohto uznesenia. 

Vykonaným skráteným vyšetrovaním bol zistený nasledujúci skutkový stav :

Obvinený  XXXXX vo svojej výpovedi zo dňa 11.12.2012 okrem iného uviedol, že si je vedomý toho, že má vyživovaciu povinnosť k svojej dcére XXXXX. Od januára 2012 nemal žiadny príjem, pretože od marca 2011 bol práceneschopný, nakoľko bol po ťažkej autonehode, ktorú mal v XXXXX. Od uvedeného obdobia do 26.1.2012 poberal nemocenskú dávku asi 262 Eur. Od januára 2012 nepoberal žiadne peniaze až 10.09.2012 mu Sociálna poisťovňa priznala invalidný dôchodok od 27.1.2012 vo výške 211,90 Eur. Zároveň uviedol, že svojej bývalej manželke poslal šekom dlžné výživné za obdobie od júla 2012, pričom jej uhradil už aj za mesiac december 2012 v celkovej výške 156 Eur.

Zo zápisnice o doplnení výsluchu svedkyne - poškodenej XXXXX zo dňa 22.11.2012 okrem iného vyplýva, že XXXXX jej uhradil v plnej výške zameškané výživné, pričom zaplatil aj za mesiac december 2012 spolu 156 Eur. 

Z listinných dôkazov je zrejmé, že výška vyživovacej povinnosti bola určená XXXXX  na základe rozsudku Okresného súdu XXXXX II, sp. zn. XXXXX zo dňa XXXXX  prispievať na  mal. XXXXX sumou  30 % zo sumy životného minima mesačne k rukám matky. 

Vyššie uvádzané skutočnosti obvineným a  svedkyňou - poškodenou potvrdzuje aj fotokópia poštovej poukážky zo dňa 20.11.2012 založená na č.l.17 vyšetrovacieho spisu z ktorej je zrejmé, že obvinený uhradil zameškané výživné v celej výške 156 Eur.

Podľa § 207 ods.1 Trestného zákona sa prečinu zanedbania povinnej výživy  dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného.

V zmysle ustanovenia § 86 písm. a) Trestného zákona trestnosť činu zaniká aj vtedy ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.
	
S poukazom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Dušan Čislák
prokurátor